BJC ออกหุ้นกู้ 2.8 หมื่นลบ. เริ่มขาย 6-7 ธ.ค.นี้
BJC ออกหุ้นกู้ 2.8 หมื่นลบ. อายุ 3 ปี 6 เดือน,5, 7, 9,10 ปี ชูดอกเบี้ย 2.71%-4.27% เริ่มขาย 6-7 ธ.ค.นี้
2 ธ.ค. 2559

บริษัท เบอร์ลี่ ยุคเกอร์ จำกัด (มหาชน) หรือ BJC ได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท มูลค่ารวม 28,000 ล้านบาท ให้แก่ผู้ลงทุนสถาบัน และ/หรือ ผู้ลงทุนรายใหญ่ ในระหว่างวันที่ 6 -7 ธ.ค. 59 โดยมีผู้จัดการการจำหน่ายหุ้นกู้ คือ ธนาคารกรุงเทพ ธนาคารกรุงไทย ธนาคารกสิกรไทย ธนาคารไทยพาณิชย์ และ บล.ภัทร
โดยหุ้นกู้ดังกล่าวแบ่งออกเป็น 5 ชุด ได้แก่ ชุดที่ 1 เสนอขายไม่เกิน 17,920 ล้านบาท อายุ 3 ปี 6 เดือน ครบกำหนดอายุไถ่ถอนวันที่ 8 มิ.ย. 2563  อัตราดอกเบี้ยคงที่ร้อยละ 2.71 ต่อปี ตลอดอายุหุ้นกู้
          ชุดที่ 2 เสนอขายไม่เกิน 3,050 ล้านบาท อายุ 5 ปี ครบกำหนดไถ่ถอนวันที่ 8 ธ.ค.2564 อัตราดอกเบี้ยคงที่ร้อยละ 3.06 ต่อปี  ตลอดอายุหุ้นกู้
          ชุดที่ 3 เสนอขายไม่เกิน 2,100 ล้านบาท อายุ 7 ปี ครบกำหนดไถ่ถอนวันที่ 8 ธ.ค. 2566 อัตราดอกเบี้ยคงที่ร้อยละ 3.77 ต่อปี ตลอดอายุหุ้นกู้
          ชุดที่ 4 เสนอขายไม่เกิน 1,200 ล้านบาท อายุ 9 ปี ครบกำหนดไถ่ถอนวันที่ 8 ธ.ค.2568 อัตราดอกเบี้ยคงที่ร้อยละ 4.09 ต่อปี ตลอดอายุหุ้นกู้
          และชุดที่ 5 เสนอขายไม่เกิน 3,730 ล้านบาท อายุ 10 ปี ครบกำหนดไถ่ถอนวันที่ 8 ธ.ค.2569 อัตราดอกเบี้ยคงที่ร้อยละ 4.27 ต่อปี ตลอดอายุหุ้นกู้
          หุ้นกู้ได้รับการจัดอันดับความน่าเชื่อถือระดับ”A+” แนวโน้มอันดับความน่าเชื่อถือ “คงที่” จากบริษัท ทริสเรทติ้ง จำกัด เมื่อวันที่ 28 พ.ย.59
          บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ครั้งนี้ไปชำระหนี้เดิม และ/หรือ เป็นเงินทุนสำหรับการลงทุน และ/หรือ เป็นเงินทุนหมุนเวียนทั่วไปของบริษัท